*Márta így válaszolt: „Tudom, hogy feltámad a feltámadáskor, az utolsó napon.” (Jn 11,24)*

Márta nem kételkedik a feltámadásban, de ennek lehetőségét a jövőbe helyezi. Itt egy érdekes helyzettel találkozunk. Márta hisz Jézusban, küldetésében, hatalmában és mégis hiányzik valami.

Először azt halljuk: „… ha itt lettél volna…” majd pedig azt, hogy: „… az utolsó napon…” csakhogy a „helyzet” most van. Márta hite működik a múltra és jövőre vonatkozóan, de a jelen valahogy kimarad ebből.

Hasonló veszély ma is leselkedik ránk. Ha akkor… ha majd, de mindannyian a jelenben élünk. A jó hír az, hogy Jézus a jelenben is Úr. Ő nem változik, királysága, uralma végtelen. A végtelenben a mi röpke jelenünk is benne van. Nem jelentéktelen apróságként, hanem olyan értékként, amiért Jézus képes volt meghalni. Jézus érted is meghalt, élj ennek áldásában! *Vadon Gyula*